Hesten blev folkeeje og fungerede som en publikumsmagnet af hidtil ukendte dimensioner, når han gæstede landets baner. Da han i efteråret 1977 første gang startede på Skovbo Travbane, var der kilometerlange køer op til banen, og sådan var det overalt i landet. Tarok havde sin egen fanklub, indkøbsforeningen Barntex fik fremstillet bukser, T-shirt, jakker o.m.a. med Taroks navn. Hesten blev tilmed udnævnt til æresborger i Sundsøre Kommune. Mindet om legenden holdes stadig i live. Siden 1985 er Tarok blev æret gennem afviklingen af sit helt eget travløb på Charlottenlund Travbane.  Avlshingst Tarok var også en meget populær avlshingst, der dog med sin alt for tidlige død kun nåede at få 53 afkom fordelt på 3 årgange.  Afstamning Tarok var efter Pay Dirt, en hingst efter Florican, hvis succes i dansk traveravl med fem derbyvindere skulle blive historisk. Moderen var Tina Virup, en halvtovlig hoppe Karl Laursen havde købt for 5.000 kroner. Tarok var hendes niende føl. Som alle andre af hendes afkom lå Tarok forkert, og det var med stort besvær at Laursen og den tilstedeværende dyrlæge fik ham ud.  VM Omkring 700 fans fulgte med Tarok og familien Laursen til USA, da hesten i 1977 startede i VM på Roosevelt Raceway. Den sidste start før VM var "VM-testen" i Billund, og der kom så mange tilskuere til den sydjyske bane, at politiet via Danmarks Radio bad folk om at holde sig væk fra Billund, fordi der var kilometerlange køer i alle retninger.  Delfo fra Italien vandt VM, mens Tarok sluttede i det slagne felt, efter kuskens mindre heldige styring og en omdiskuteret omstart.  Taroks død Tarok døde 30. januar 1981 som følge af Baron Gruff-virusen, en livsfarlig tarmsygdom opkaldt efter en svensk travhest, der som den første fik sygdommen diagnosticeret.  Sygdommen var kortvarig og hård. Først tre dage inden dens død fandt man ud af, at hesten var syg. Familien Laursen valgte at begrave Tarok hjemme på gården Hagenshøj, ved foden af en af de mange gravhøje, samme nat som han døde. Hagenshøj ligger på Furvej 52 kun 6 km N for Skive Da Tarok afgik ved døden indledtes aftenens TV-avis på landets eneste kanal DR med ordene: "Dannebrog på fire ben er død..."  Film I 2013 producerede Regnar Grasten filmen Tarok med Anne-Grethe Bjarup Riis som instruktør. Filmen havde gallapremiere den 20. oktober 2013 i Skive og Danmarkspremiere den 31. oktober 2013. Efterfølgende blev foreningen Tarok Skive stiftet og i april 2014 åbnede Tarokmuseet i Taroks gamle stald på Hagenshøj.